Þyrla kölluð út vegna brandara – " Dýrt spaug , " segir formaður Lífsbjargar Björgunarsveitinni Lífsbjörgu í Snæfellsbæ barst beiðni um að hefja leit að neyðarsendi úr bát í morgun . Illa gekk að staðsetja sendinn og fljótlega var þyrla frá Landhelgisgæslunni kölluð út . Eftir langa leit tókst þyrlunni að staðsetja sendinn sem fannst loks á ruslahaugum við gámastöðina Snæfríði skammt frá Rifi þar sem hann hékk bundinn við ruslagám . “ Við kölluðum lögreglu til og málið er litið mjög alvarlegum augum , ” segir Davíð Óli Axelsson formaður Lífsbjargar . “ Sendirinn er bæði númeraður og merktur . Því er væntanlega hægt að rekja hann . ” Davíð Óli vill ekki gefa neitt upp um hversu mikill kostnaður hafi hlotist af uppátækinu . “ Ég get ekki gefið neitt upp um það að svo stöddu en það er ljóst að hér er um afar dýrt spaug að ræða . ”